ดาวโจนส์ปิดร่วง 358 จุด! วิตกตลาดหุ้นทั่วโลกดิ่งหนัก
ดัชนีดาวโจนส์ตลาดหุ้นนิวยอร์กปิดร่วงลงกว่า 350 จุดเมื่อคืนนี้ (20 ส.ค.) เนื่องจากการร่วงลงของตลาดหุ้นทั่วโลกส่งผลให้เกิดความวิตกกังวลว่า เศรษฐกิจทั่วโลกอาจชะลอตัวลงด้วย นอกจากนี้ ความกังวลในเรื่องดังกล่าวยังได้บดบังปัจจัยบวกจากรายงานข้อมูลเศรษฐกิจที่ดีเกินคาดของสหรัฐ รวมถึงยอดขายบ้านมือสองที่พุ่งขึ้นแตะระดับสูงสุดในรอบ 8 ปี
21 ส.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (20 ส.ค.) ที่ 16,990.69 จุด ร่วงลง 358.04 จุด หรือ -2.06%, ดัชนี NASDAQ ปิดที่ 4,877.49 จุด ดิ่งลง 141.56 จุด หรือ -2.82% และดัชนี S&amp;P500 ปิดที่ 2,035.73 จุด ลดลง 43.88 จุด หรือ -2.11%
ภาวะการซื้อขายในตลาดหุ้นนิวยอร์กเป็นไปอย่างตื่นตระหนก หลังจากตลาดหุ้นทั่วโลกถูกกระหน่ำขายเมื่อวานนี้ รวมตลาดหุ้นยุโรป และตลาดหุ้นจีน โดยดัชนีเซี่ยงไฮ้คอมโพสิตตลาดหุ้นจีนดิ่งลง 3.42% เมื่อวานนี้ เนื่องจากกระแสความวิตกกังวลเกี่ยวกับภาวะเงินทุนไหลออก หลังจากที่จีนประกาศลดค่าเงินหยวนจนเป็นเหตุให้สกุลเงินหยวนอ่อนค่าลง ขณะที่มาตรการอัดฉีดเงินเข้าสู่ระบบของธนาคารกลางจีนเมื่อวานนี้ ก็ไม่สามารถสกัดการร่วงลงของตลาดหุ้นจีนได้
ทั้งนี้ ธนาคารกลางจีนได้อัดฉีดเม็ดเงินเข้าสู่ระบบการเงินภายในประเทศมูลค่า 1.20 แสนล้านหยวน หรือ 1.877 หมื่นล้านดอลลาร์เมื่อวานนี้ ผ่านทางข้อตกลงซื้อพันธบัตรโดยมีสัญญาขายคืน (reverse repo) ซึ่งนับเป็นวงเงินสูงสุดในรอบเกือบ 19 เดือน หรือนับตั้งแต่วันที่ 28 ม.ค.2557
การร่วงลงของตลาดหุ้นทั่วโลกได้สกัดปัจจัยบวกจากข้อมูลเศรษฐกิจที่สดใสของสหรัฐ โดยสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนก.ค.พุ่งขึ้น 2% สู่ระดับ 5.59 ล้านยูนิต ซึ่งเป็นระดับสูงสุดนับในรอบกว่า 8 ปี
ขณะที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่แล้ว เพิ่มขึ้น 4,000 ราย สู่ระดับ 277,000 ราย แต่ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 21 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
หุ้นเนทฟลิกซ์ ร่วงลง 7.8% ขณะที่หุ้นวอลท์ ดีสนีย์ ดิ่งลง 6% หลังจากนักวิเคราะห์ได้ปรับลดน้ำหนักความน่าลงทุนของหุ้นดังกล่าว ขณะที่นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนส.ค.